ปัจจัยความเสี่ยง

1. ความเสี่ยงในการประกอบธุรกิจ

1.1 สัญญาสัมปทานของบริษัทกับองค์การโทรศัพท์แห่งประเทศไทย (“ทศท.”)
อาจถูกแก้ไขหรือยกเลิก

บริษัทได้ทำสัญญาร่วมการงานและร่วมลงทุน หรือ สัญญาสัมปทานกับ ทศท. ในปี 2534
เพื่อให้บริการโทรศัพท์พื้นฐาน และธุรกิจที่เกี่ยวข้อง รวมทั้งการให้บริการสื่อสารด้านข้อมูลต่างๆ
ตามเงื่อนไข Build-Transfer-Operate (“BTO”) เป็นระยะเวลา 25 ปี ในการนี้
บริษัทต้องโอนทรัพย์สินที่ใช้สำหรับให้บริการโทรศัพท์ให้กับทศทเป็นการล่วงหน้าก่อนเปิดให้บริการ
บริษัทมีความเสี่ยงที่สัญญาสัมปทานของบริษัทอาจถูกยกเลิกโดย ทศท. หากบริษัททำผิดกฎหมาย
หรือบริษัทถูกศาลมีคำสั่งพิทักษ์ทรัพย์เด็ดขาดในคดีล้มละลาย
หรือบริษัทจงใจผิดสัญญาในสาระสำคัญที่ถูกกำหนดไว้ในสัมปทานนั้นอย่างต่อเนื่อง
หากสัมปทานของบริษัทถูกยกเลิก
บริษัทจะไม่สามารถดำเนินธุรกิจส่วนใหญ่ของบริษัทซึ่งจะส่งผลกระทบต่อการดำเนินงานของบริษัท
และเพราะว่าคู่สัญญาของบริษัทคือหน่วยงานของรัฐ
บริษัทอาจจะไม่สามารถเรียกร้องสิทธิหรือเรียกร้องค่าความเสียหายใดๆ ได้ อาทิเช่น
การเรียกร้องสิทธิหรือค่าความเสียหายใดๆ จากคู่สัญญาที่เป็นภาคเอกชนอื่นๆ อย่างไรก็ตาม
ผลจากการเลิกสัญญาข้างต้น ทศท. จะชดเชยราคาอุปกรณ์ในระบบต่างๆ
และทรัพย์สินอื่นใดที่บริษัทส่งมอบให้แก่ ทศท. แล้ว ในราคาตามมูลค่าทางบัญชี (Book Value)
ของบริษัทในขณะนั้น

1.2 บริษัทอาจจะไม่ได้รับส่วนแบ่งรายได้เต็มจำนวน โดยรายได้ส่วนหนึ่งอาจจะถูกหักโดย ทศท. 

บริษัทอาจจะไม่ได้รับรายได้ในส่วนของบริษัทจาก ทศท. เต็มจำนวน
โดยรายได้ส่วนหนึ่งอาจจะถูกหักโดย ทศท. เนื่องจาก ภายใต้สัญญาสัมปทานระหว่างบริษัทกับทศท.
ทศท. จะเป็นผู้จัดเก็บรายได้จากธุรกิจโทรศัพท์พื้นฐานและธุรกิจบริการส่งผ่านข้อมูล โดย ทศท.
จะทำการหักส่วนหนึ่งของรายได้ไว้ตามอัตราของส่วนแบ่งรายได้ที่กำหนดในสัญญาสัมปทาน
และจะจ่ายชำระส่วนที่เหลือให้แก่บริษัท เนื่องจากรายได้ของบริษัททั้งหมดได้ถูกจัดเก็บโดย ทศท.
ซึ่ง ทศท. อาจจะชะลอการจ่ายคืนมายังบริษัทในกรณีที่มีข้อสงสัยที่เกี่ยวกับส่วนแบ่งรายได้
หรืออาจจะหักไว้จำนวนหนึ่ง เพื่อเป็นการชำระค่าใช้จ่ายใดๆ ที่ ทศท. เชื่อว่าบริษัทติดค้าง
ซึ่งหากเกิดเหตุการณ์นี้ขึ้น อาจส่งผลกระทบต่อรายได้หลักของบริษัท

1.3 บริษัทแข่งขันกับหน่วยงานที่เป็นผู้กำกับดูแล

ในปัจจุบัน ทศท. เป็นทั้งหน่วยงานที่กำกับดูแลกิจการโทรคมนาคมที่เป็นผู้ให้สัมปทานแก่บริษัท
และเป็นผู้ให้บริการโทรคมนาคมต่างๆ เช่นเดียวกับบริษัท บริษัทจึงมีความเสี่ยง
ในส่วนที่การกระทำอย่างใดอย่างหนึ่งของ ทศท. ในฐานะที่เป็นผู้กำกับดูแล
อาจจะมีผลต่อความสามารถในการให้บริการของบริษัทและอาจส่งผลกระทบต่อรายได้ของบริษัท
เนื่องจากบริษัทต้องได้รับอนุญาตจาก ทศท.
หากต้องการปรับเปลี่ยนอัตราค่าบริการและเรียกเก็บค่าบริการจากลูกค้าสำหรับบริการใหม่ๆ
ก่อนการอนุมัติ ทศท. จะพิจารณาว่า ทศท. มีข้อตกลงเกี่ยวกับส่วนแบ่งรายได้สำหรับบริการนั้นๆ
แล้วหรือไม่ นอกจากนั้น ไม่มีข้อกำหนดเกี่ยวกับระยะเวลาที่ ทศท. จะใช้ในการพิจารณาอนุมัติ
อย่างไรก็ดี บริษัทเชื่อว่าความเสี่ยงนี้ สามารถบริหารให้ลดลงได้ ด้วยการรักษาความสัมพันธ์อันดีกับ
ทศท.
ซึ่งปัจจุบันบริษัทได้ถือเป็นนโยบายหลักที่สำคัญในการดำเนินธุรกิจของบริษัทภายใต้สัญญาสัมปทาน

1.4 บริษัทอาจจะเผชิญการแข่งขันที่สูงขึ้นจากการเปิดเสรีกิจการโทรคมนาคม

 

ธุรกิจโทรคมนาคมของไทยกำลังก้าวสู่การเปิดให้มีการแข่งขันเสรี
รัฐบาลมีแผนการที่จะเปิดเสรีธุรกิจโทรคมนาคมในระดับภายในประเทศ ก่อนปี พ.ศ. 2549
ซึ่งเป็นปีที่จะเปิดให้มีการแข่งขันอย่างเสรีจากผู้ประกอบการต่างประเทศ
ดังนั้นจึงมีความเป็นไปได้ที่บริษัทจะเผชิญหน้ากับคู่แข่งรายใหม่และภาวะการแข่งขันที่เข้มข้นขึ้นในธุรกิจนี้

เพื่อเป็นการเตรียมความพร้อมที่จะเผชิญกับการเปิดเสรีทางโทรคมนาคมที่จะเกิดขึ้น
ผู้ประกอบการส่วนใหญ่ต่างก็เตรียมเสริมความแข็งแกร่งโดยใช้กลยุทธ์ต่างๆอันเป็นผลให้เกิดการแข่งขันที่เพิ่มขึ้นก่อนการเปิดเสรีจริง
ในด้านธุรกิจโทรศัพท์พื้นฐานพกพา พีซีที ของบริษัทนั้น
ก็ต้องเผชิญกับการแข่งขันจากผู้ประกอบการโทรศัพท์เคลื่อนที่ซึ่งต่างก็ใช้กลยุทธ์ส่งเสริมการตลาดต่างๆ
อย่างหลากหลาย
ในขณะที่ด้านธุรกิจโทรศัพท์พื้นฐานก็ต้องเผชิญกับการแข่งขันจากทั้งผู้ประกอบการโทรศัพท์พื้นฐานรายอื่นและจากผู้ประกอบการโทรศัพท์เคลื่อนที่
ในขณะที่ผู้ประกอบการโทรศัพท์เคลื่อนที่มีจำนวนลูกค้าเพิ่มขึ้นจำนวนมากในปี 2544
ลูกค้าเหล่านั้นอาจจะใช้โทรศัพท์เคลื่อนที่ในการโทรออกเพิ่มขึ้น
ซึ่งอาจจะมีผลกระทบต่อรายได้จากบริการโทรศัพท์พื้นฐานของบริษัท

1.5 บริษัทอาจจะมีการแปรสัญญาสัมปทานภายใต้เงื่อนไขที่ด้อยกว่าคู่แข่ง

ื เนื่องจากรัฐบาลมีนโยบายในการเปิดเสรีกิจการโทรคมนาคม
และธุรกิจของบริษัทดำเนินการอยู่ภายใต้สัญญาสัมปทานกับ ทศท. ดังนั้น
รัฐบาลจึงมีนโยบายในการแปรสัญญาสัมปทานเพื่อสร้างความเท่าเทียมกันภายใต้เงื่อนไขการแข่งขันอย่างเสรี
โดยจัดตั้งคณะอนุกรรมการกำกับการแปรสัญญาร่วมการงานด้านกิจการโทรคมนาคม (“กปส.”)
เพื่อทำหน้าที่กำกับดูแลการแปรสัญญาระหว่างภาครัฐกับภาคเอกชน
ซึ่งคณะรัฐมนตรีได้มีมติให้บริษัทผู้รับสัมปทานมีสิทธิเลือกที่จะแปรหรือไม่แปรสัญญาสัมปทาน
โดยบริษัทเอกชน และ ทศท. จะมีการตกลงในเงื่อนไขต่างๆ ในการแปรสัญญาสัมปทาน
บริษัทมีความเสี่ยงที่เกี่ยวกับการตกลงในเงื่อนไขในการแปรสัญญาสัมปทานของบริษัท
ในกรณีที่บริษัทผู้ประกอบการรายอื่น อาจจะสามารถเจรจาแปรสัญญาสัมปทานกับ ทศท.
โดยได้เงื่อนไขที่ดีกว่าของบริษัท ซึ่งอาจจะทำให้บริษัทเสียเปรียบทางการแข่งขันได้
และจะส่งผลกระทบต่อผลการดำเนินงานของบริษัท

1.6 การลงทุนในบริการโทรคมนาคมใหม่ๆ อาจจะไม่ประสบความสำเร็จ

บริษัทได้มีการขยายงานรวมทั้งมีแผนงานที่จะขยายธุรกิจการให้บริการโทรคมนาคมในรูปแบบอื่นๆ
เช่น ธุรกิจอินเตอร์เน็ต โดยการให้บริการอินเตอร์เน็ตความเร็วสูง (ADSL และ Cable Modem)
ธุรกิจอีคอมเมิร์ซ และธุรกิจโครงข่ายมัลติมีเดีย รวมถึงการเสนอบริการใหม่ๆ
บนโครงข่ายโทรศัพท์พื้นฐาน เช่น บริการ Calling Card และ บริการฟรีโฟน 1-800 (Free
Phone 1-800)
ซึ่งธุรกิจดังกล่าวยังเป็นธุรกิจที่ค่อนข้างใหม่และยังไม่ค่อยเป็นที่แพร่หลายมากนักในปัจจุบัน
บริษัทจึงมีความเสี่ยงในการลงทุนในธุรกิจเหล่านี้
ซึ่งความสำเร็จของธุรกิจดังกล่าวขึ้นอยู่กับความต้องการของผู้บริโภค
และการแข่งขันในการให้บริการของผู้ให้บริการรายอื่น
การที่บริษัทไม่สามารถขยายธุรกิจการให้บริการโทรคมนาคมในธุรกิจเหล่านี้ตามเป้าหมาย
อาจส่งผลกระทบต่อแผนการดำเนินงานโดยรวมของบริษัทที่ได้วางไว้
รวมถึงผลการดำเนินงานโดยรวมของบริษัท

บริษัทได้ลงทุนในธุรกิจโทรศัพท์เคลื่อนที่ โดยการถือหุ้นสัดส่วนร้อยละ 41 ในบริษัท ทีเอ ออเร้นจ์
จำกัด ซึ่งเป็นบริษัทที่ได้รับสัมปทานจาก กสท. ให้เป็นผู้ให้บริการโทรศัพท์เคลื่อนที่ระบบ GSM 1800
MHZ ทั่วประเทศ บริษัท ทีเอ ออเร้นจ์ จำกัด
นับเป็นผู้ประกอบการรายใหม่ที่เข้าสู่ตลาดที่มีผู้ประกอบการรายใหญ่ 2 ราย
ครองส่วนแบ่งการตลาดเกือบทั้งหมด ถึงแม้ว่าบริษัท ทีเอ ออเร้นจ์ จำกัด มีบริษัท Orange SA
ซึ่งมีประสบการณ์ในการดำเนินธุรกิจโทรศัพท์เคลื่อนที่ทั่วโลกเป็นพันธมิตรธุรกิจ
แต่ความสำเร็จในการลงทุนในธุรกิจโทรศัพท์เคลื่อนที่ในเมืองไทยซึ่งมีการแข่งขันค่อนข้างรุนแรงขึ้นอยู่กับปัจจัยหลายอย่าง
ผลการดำเนินธุรกิจของบริษัท ทีเอ ออเร้นจ์ จำกัด
จะมีผลกระทบอย่างมีนัยสำคัญต่อผลประกอบการของบริษัท

2. ความเสี่ยงด้านการเงิน

2.1 การดำเนินงานของบริษัทอาจจะมีข้อจำกัดจากข้อผูกพันตามสัญญาทางการเงินต่างๆ

สัญญาของเงินกู้ระยะยาวและการปรับโครงสร้างหนี้มีเงื่อนไขและข้อจำกัดต่อการดำเนินงานของบริษัท
และเป็นผลทำให้บริษัทถูกจำกัดความสามารถในการออกตราสารทุนหรือหนี้ ขายหรือได้มาซึ่งทรัพย์สิน
และจ่ายเงินปันผล
ตลอดจนข้อจำกัดต่างๆที่อาจทำให้บริษัทประสบความล่าช้าในการดำเนินการตามแผนกลยุทธที่เหมาะสม
หรืออาจทำให้บริษัทไม่สามารถดำเนินธุรกิจที่ให้ผลตอบแทนที่เหมาะสมต่อบริษัทและผู้ถือหุ้น

2.2 เหตุการณ์ที่บริษัทไม่สามารถควบคุมได้และอาจนำไปสู่การเร่งรัดหนี้จากเจ้าหนี้

ภายใต้สัญญาการปรับโครงสร้างหนี้ของบริษัท
บริษัทมีความเสี่ยงที่อาจจะถูกเร่งรัดการชำระเงินจากเจ้าหนี้ หากเกิดเหตุการณ์ที่มีนัยสำคัญ
เหล่านี้:

-   ทศท. ยกเลิกข้อตกลงตามสัญญาสัมปทานที่มีต่อบริษัท

-   ผู้ถือหุ้นรายใหญ่ไม่สามารถกำกับการบริหารงานของผู้บริหารของบริษัทหรือ

-   บริษัท เครือเจริญโภคภัณฑ์ จำกัด หรือบริษัท ไนเน็กซ์ เน็ตเวิร์ค ซิสเท็มส์ (ประเทศไทย)
    จำกัด (ซึ่งเป็นบริษัทในเครือของ Verizon Communications, Inc. “Verizon”)
    ซึ่งเป็นผู้ถือหุ้นใหญ่ของบริษัทขายหุ้นสามัญของบริษัทมากกว่าร้อยละ 10 ของจำนวนที่ถือ
    ก่อนวันที่ 31 มีนาคม 2546

เหตุการณ์นอกเหนือการควบคุมของบริษัทเหล่านี้อาจจะเกิดขึ้นได้
หากเกิดเหตุการณ์ใดเหตุการณ์หนึ่งขึ้น
เจ้าหนี้ของบริษัทอาจมีมติเรียกร้องให้บริษัทจ่ายชำระหนี้ส่วนหนึ่งก่อนกำหนดเวลาทันที
ซึ่งบริษัทอาจจะยังไม่มีความพร้อมในการชำระหนี้ดังกล่าว
และอาจส่งผลกระทบต่อฐานะการเงินของบริษัท

2.3 บริษัทมีความเสี่ยงจากการเปลี่ยนแปลงของอัตราแลกเปลี่ยนเงินตราระหว่างประเทศ

เนื่องจากรายได้ของบริษัททั้งหมดเป็นสกุลเงินบาท ในขณะที่หนี้สิน ณ วันที่ 31 ธันวาคม 2544
เป็นหนี้สกุลเงินต่างประเทศประมาณร้อยละ 50 ของหนี้สินทั้งหมด
โดยส่วนใหญ่เป็นสกุลเงินเหรียญสหรัฐ ดังนั้น
การอ่อนตัวลงของค่าเงินบาทจะส่งผลให้จำนวนเงินกู้สกุลเงินต่างประเทศมีมูลค่าสูงขึ้นเมื่อเทียบเท่าเงินบาท
รวมทั้งค่าใช้จ่ายดอกเบี้ยและต้นทุนของเงินกู้ก้อนใหม่มีจำนวนเพิ่มขึ้น นอกจากนั้น
รายจ่ายการลงทุนของบริษัทที่เป็นสกุลเงินต่างประเทศก็จะมีจำนวนเพิ่มขึ้นเมื่อเทียบเท่าเงินบาท

ดังนั้นการที่อัตราแลกเปลี่ยนที่เป็นสกุลเงินเหรียญสหรัฐเพิ่มขึ้นเมื่อเทียบเท่ากับเงินบาทอาจมีผลกระทบต่อผลการดำเนินงานของบริษัทและความสามารถในการชำระคืนหนี้ในอนาคต
อย่างไรก็ตามบริษัทจะได้รับผลประโยชน์จากการอ่อนตัวลงของค่าสกุลเงินเหรียญสหรัฐเมื่อเทียบกับเงินบาท